E-113/2013

Mál þetta, sem var dómtekið 7. júní sl., er höfðað af Nova ehf., Lágmúla 9, Reykjavík, á hendur S-kvk-þgf L-kvk-þgf L-kvk-þgf, Bergstaðastræti 10c, Reykjavík, með stefnu birtri 9. desember 2012.

Stefnandi gerir þær dómkröfur að stefnda verði dæmd til greiðslu skuldar að fjárhæð 83.463 kr., ásamt dráttarvöxtum skv. 1. mgr. 6. gr. laga nr. 38/2001, af 5.455 kr. frá 4. júlí til 3. ágúst 2011, af 19.617 kr. frá 3. ágúst til 2. september 2011, af 38.857 kr. frá 2. september til 4. október 2011, af 60.499 kr. frá 4. október til 2. nóvember 2011, af 74.330 kr. frá 2. nóvember til 2. desember 2011 og af 83.463 kr.frá 2. desember 2011 til greiðsludags. Þá er krafist málskostnaðar.

Stefnda krefst aðallega sýknu af kröfum stefnanda og málskostnaðar úr hans hendi. Til vara krefst hún lækkunar stefnukrafna og málskostnaðar.

II

Málavextir

Stefnandi rekur fjarskiptafyrirtæki og snýst mál þetta um ógreidda reikninga vegna símanúmersins 663 3408. Umrætt númer var áður í viðskiptum hjá Símanum hf. en af hálfu stefnanda er því haldið fram að í maí 2011 hafi borist rafræn beiðni frá rétthafa númersins, stefndu, um að númerið yrði flutt í viðskipti hjá stefnanda. Reikningar stefnanda eru vegna sex mánaða tímabils, maí til október 2011. Stefnda kannast ekki við að hafa beðið um að umrætt númer yrði flutt yfir í viðskipti hjá stefnanda. Hún kannast við að hafa verið skráður rétthafi númersins hjá Símanum hf. en annar aðili hafi verið skráður greiðandi reikninga vegna þess.

Skýrslur fyrir dóminum gáfu stefnda, A, starfsmaður stefnanda og B.

III

Málsástæður stefnanda

Af hálfu stefnanda er vísað til þess að hann sé símafyrirtæki, sem veiti þjónustu því tengda og sölu tækja er tengjast símanotkun. Skuld þessi sé til komin vegna ógreiddra reikninga stefndu hjá stefnanda á neðangreindu tímabili. Um sé að ræða eftirfarandi reikninga:

Nr. Útgáfudagur Gjalddagi Fjárhæð

1. 31.05.2011 04.07.2011 5.455

2. 30.06.2011 03.08.2011 14.162

3. 31.07.2011 02.09.2011 19.240

4. 31.08.2011 04.10.2011 21.642

5. 30.09.2011 02.11.2011 13.831

6. 31.10.2011 02.12.2011 9.133

Samtals séu þetta 83.463 kr. sem sé stefnufjárhæðin í máli þessu auk dráttarvaxta og kostnaðar. Gjalddagi í viðskiptum aðila sé útgáfudagur reiknings og miðist dráttarvaxtakrafa í dómkröfu við það tímamark. Stefndi hafi fengið send frumrit reikninga á útgáfudegi og hafi ekki andmælt þeim. Skuldin hafi ekki fengist greidd þrátt fyrir innheimtutilraunir og sé því nauðsynlegt að höfða mál til greiðslu hennar.

Um lagarök vísar stefnandi til reglna samninga- og kröfuréttar um loforð og efndir fjárskuldbindinga. Kröfu um dráttarvexti, þ.m.t. vaxtavexti, styður stefnandi við lög um vexti og verðtryggingu nr. 38/2001. Krafa um málskostnað styðst við 1. mgr. 130. gr. laga 91/1991 um meðferð einkamála.

Málsástæður stefnda

Af hálfu stefndu er á því byggt að hún eigi enga ógreidda reikninga hjá stefnanda og standi ekki í skuld við hann. Ekkert samningssamband hafi verið á milli stefndu og stefnanda og þjónusta sú sem krafa stefnanda byggi á sé því stefndu óviðkomandi. Vegna innheimtu stefnanda hafi stefnda haft samband við skrifstofu hans og fengið þær upplýsingar að um væri að ræða skuld vegna númera sem tengdust C ehf., svo sem reikningar stefnanda beri með sér. Umrætt félag sé með lögheimili að Dalshrauni 15 í Hafnarfirði en stefnda sé búsett að Bergstaðastræti 10c, Reykjavík. Komi stefnda hvergi að C ehf. og hafi aldrei gert.

Við munnlegan málflutning byggði stefnda jafnframt á því að notandi og greiðandi símanúmersins; B, fyrirsvarsmaður C ehf., hefði farið út fyrir umboð sitt, er hann tilkynnti um númeraflutning til stefnanda. Væri samningurinn því óskuldbindandi gagnvart stefndu, sbr. 25. gr. laga nr. 7/1936 um samningsgerð, umboð og ógilda löggerninga. Þá væri bersýnilega ósanngjarnt af stefnanda að bera samninginn fyrir sig, sbr. 36. gr. sömu laga. Vísaði stefnda í því samhengi til þess að stefnanda hefði, samkvæmt eigin greiðsluskilmálum, borið að loka símanúmerinu strax og vanskil urðu á reikningunum og takmarka þar með tjón sitt.

Um lagarök vísar stefnda til almennra reglna samningaréttar um stofnun samninga, reglna kröfuréttar um skyldu kröfuhafa um að eiga frumkvæði að innheimtu fjárskuldbindinga og reglna um lok kröfuréttinda fyrir sakir fyrningar sbr. 3. gr. laga um fyrningu skulda og annarra kröfuréttinda nr. 14/1905 (svo í greinargerð). Um málskostnað vísar stefnda til 129., 130. og 131. gr. laga um meðferð einkamála nr. 91/1991.

V

Niðurstaða

Í máli þessu deila aðilar um réttmæti reikninga stefnanda á hendur stefndu vegna notkunar á símanúmerinu 663 4308. Umrætt númer var fært yfir í viðskipti hjá stefnanda í maí 2011. Kannast stefnda ekki við að hafa óskað þess. Hún kannast hins vegar við að hafa verið með þetta og fleiri númer í viðskiptum hjá Símanum hf. Hún hafi verið skráð sem rétthafi númersins en annar aðili hafi verið greiðandi og notandi að því, þ.e. B barnsfaðir hennar eða fyrirtæki á hans vegum, C ehf. Stefnda bar í skýrslutöku að hún hefði hringt í stefnanda er henni bárust reikningar vegna númersins vorið 2011 og gert athugasemdir við þá. Starfsmaður stefnanda bar í skýrslutöku að stefnda hafi hringt og sagt að hún væri ekki greiðandi þessa númers. Hafi hún einungis óskað eftir greiðandabreytingu, ekki rétthafabreytingu, en það hafi ekki verið unnt þar sem ekki náðist í þann sem greiða átti reikninginn. Enn fremur hafi verið til staðar gömul skuld vegna númersins vegna fyrri viðskipta. Hafi samskipti varðandi þetta átt sér stað í gegnum tölvupóst sem sendur hafi verið á netfang stefndu. Fram kom hjá starfsmanninum að greiðslufyrirkomulagi hjá stefnanda væri þannig háttað að einungis rétthafi númers gæti verið skráður greiðandi þess. Flutningur númersins hefði farið fram á rafrænan máta og hefðu gögn um flutning verið send á netfang stefndu. Enn fremur hefði nýtt símakort verið sent á lögheimili stefndu. Í skýrslu af B kom fram að hann hefði beðið um flutning á símanúmerinu yfir til stefnanda á heimasíðu stefnanda án samþykkis stefndu.

Við meðferð málsins skoraði stefnda á stefnanda að leggja fram gögn því til stuðnings að hún hefði beðið um flutning númersins. Stefnandi hefur ekki orðið við þeirri áskorun og ber því við að honum hafi verið skylt samkvæmt lögum nr. 81/2003 um fjarskipti að eyða gögnunum. Stefndu hafi sem rétthafa númersins borið að fylgjast með notkun þess og beri hún því ábyrgð á notkuninni.

Stefnandi ber sönnunarbyrðina fyrir því að samningur hafi komist á um viðskipti hans við stefndu. Dómurinn getur ekki fallist á að ákvæði fjarskiptalaga eða reglur settar með stoð í þeim standi til þess að stefnanda beri skylda til að eyða beiðni rétthafa um flutning símanúmers. Í 11. gr. reglna um númera- og þjónustuflutning í almennum fjarskiptanetum nr. 617/2010 er einungis kveðið á um að farskiptafyrirtæki beri að varðveita samþykki rétthafa sem óskað hefur flutnings í a.m.k. tvo mánuði. Engin ákvæði er að finna sem takmarka rétt fjarskiptafyrirtækis til að varðveita beiðni um flutning eða gögn tengd flutningum í lengri tíma. Þar sem engin gögn liggja fyrir um beiðni um flutning númersins til stefnanda er ósannað að stefnda hafi beðið um flutninginn. Þá verður ekki fallist á það að stefnda hafi með athafnleysi samþykkt að hún yrði greiðandi númersins. Fyrir liggur að hún hafði samband við stefnanda er henni bárust reikningar vegna notkunar númersins. Stefnandi heldur því fram að það hafi einungis verið í því skyni að óska eftir því að annar aðili yrði skráður sem greiðandi reikninga en gegn andmælum stefndu er það ósannað. Hefur stefnandi ekki lagt fram nein gögn um þessi samskipti þrátt fyrir að þau muni hafi m.a. átt sér stað skriflega í gegnum netfang stefndu. Samkvæmt framgreindu hefur stefnandi ekki sýnt fram á að stofnast hafi réttarsamband milli hans og stefndu vegna þeirrar kröfu sem stefnandi hefur uppi í málinu. Verður stefnda því með vísan til 2. mgr. 16. gr. laga nr. 91/1991 um meðferð einkamála sýknuð af kröfum stefnanda í máli þessu.

Stefnandi verður, með vísan til 1. mgr. 130. gr. laga nr. 91/1991, dæmdur til að greiða stefndu málskostnað sem þykir hæfilega ákveðinn 350.000 kr. þ.m.t. virðisaukaskattur.

Af hálfu stefnanda flutti málið B-kk-nf L-kk-nf hdl.

Af hálfu stefndu flutti málið I-kk-nf F-kk-nf Á-kk-nf hdl.

Dóminn kvað upp K-kvk-nf S-kvk-nf héraðsdómari.

D Ó M S O R Ð

Stefnda, S-kvk-nf L-kvk-nf L-kvk-nf, er sýknuð að kröfum stefnanda, Nova ehf., í máli þessu.

Stefnandi greiði stefndu 350.000 kr. í málskostnað.

K-kvk-nf S-kvk-nf